Publication: Magyar Közlöny
Issue: MK-2007-70 (Year: 2007, Number: 70)
Era: 2004-2010
Section: Melléklet a 2007. évi XLVI. törvényhez
Paragraph Index: 17531

3. A szükségintézkedési tervek kidolgozásának, közzétételének és alkalmazásának felelőssége 3.1 Egy meghatározott légtérben a légiforgalmi szolgálatok és a kiegészítő szolgáltatások biztosításáért felelős Állam(ok) azért is felelősséggel tartoznak, hogy ezen szolgálatok működésének, illetve a szolgáltatások megszakadása vagy ennek lehetőségének esetére kidolgozott intézkedésekkel fenntartsák a nemzetközi polgári légiközlekedés biztonságát, továbbá amennyiben ez lehetséges, alternatív szolgáltatásokat nyújtsanak. Ezért az Állam(ok) dolgozzanak ki, tegyenek közzé és vezessenek be megfelelő szükségintézkedési terveket. Amennyiben a szolgáltatások megszakadása hatással lehet a szomszédos légtérben biztosított szolgáltatásokra, a terveket az érintett Államokkal és légtérfelhasználókkal, valamint szükség szerint az ICAO-val végzett egyeztetés alapján dolgozzák ki. 3.2 A nyílt vizek feletti légtereket érintő megfelelő szükségintézkedések vonatkozásában a felelősség továbbra is azokra az Államokra hárul, amelyek a légtér eléréséig biztosították a szolgáltatásokat, kivéve ha a felelősséget ideiglenesen az ICAO egy másik Államra vagy Államokra hárítja át. 3.3 Ehhez hasonlóan egy olyan légtér vonatkozásában, amelyben a szolgáltatás biztosításának felelősségét egy másik Államra hárították, a megfelelő szükségintézkedések iránti felelősség továbbra is erre az államra hárul, ameddig a felelősséget áthárító Állam ezt ideiglenesen vagy véglegesen vissza nem veszi. Ezt követően az áthárító Állam veszi át a szükségintézkedések kidolgozásának és végrehajtásának felelősségét. 3.4 Az ICAO kezdeményezi és egyezteti a nemzetközi polgári légiközlekedést érintő légiforgalmi szolgálatok működésének és a kiegészítő szolgáltatások biztosításának megszakadása alkalmával szükséges intézkedéseket, amennyiben az Állam, illetve hatósága valamilyen okból nem tudja teljesíteni a 3.1 pontban ismertetett felelősségét. Ezekben az esetekben az ICAO együttműködik a szomszédos légterekért felelős Államokkal és az érintett nemzetközi szervezetekkel. Az ICAO az Államok kérésére is kezdeményezi és egyezteti a megfelelő szükségintézkedéseket .

Source: https://magyarkozlony.hu/hivatalos-lapok/7e70cec03f34e3c2efd8610b865b65591eafd701/dokumentumok/a55dc160549d57fa4db0035e37c6a6a98dd1a0b9/letoltes